**Bărbatul pe care nu l-ai avut**

*Camelia Florescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dacă trupul ți-a fost cu nesaț mângâiat

De acel care-apoi te-a iubit și uitat

Dacă arzi și acum amintindu-ți de el

De suspini și tresari azi, mereu și la fel

Dacă ochii-ți privesc către zare cătând

Aripi slobode-n zări sau vânare de vânt

Dacă-ncet îți ridici capul leneș spre cer

Și te cerți cu himere și plâns efemer

Mâna, poarta, răscrucea și tot chinul tău

Cerul tot, zâna bună și zmeul cel rău

Ceasul spart în secunde, de gând atârnat

Iarba rea, plumbul serii și vidul presat,

Toate iernile prinse-n album la dospit

Dansul alb, sânul tău, gol, timid, adormit

Brațul lui, murmur surd și tot focul din voi

Oarbe vieți, patimi dulci călcând timpul greoi

Sunt doar răni scrise-n tine, doar lacrimi ce dor

Urme ample de cuiburi văduvite de zbor

Sunt oglinzi sparte-n dungă, ogoare ce ard

Măști de clovni fără haz, măști de clovni fără fard

Nu-ncerca să te minți, nu-ncerca să aduni

Dintre toți anii scurși pe cei calzi, pe cei buni

Și nu pune la porți lacăt greu pe trecut

L-ai iubit, te-a iubit, însă nu l-ai avut